### Beslutninger:

Forslaget blev på byrådsmødet den 17. august 2022 henvist til Magistraten med henblik på at indgå i budgetdrøftelserne for 2023.

###

Den centralt for området beliggende værkstedsbygning og det tidligere kapel, for nærværende [adresse], bliver bevaret og er udbudt til salg via MTM Arealudvikling. Området ved det tidligere Amtssygehus på Benny Dam gade skal omdannes til et ny bykvarter. Dele af den eksisterende bygningsmasse bevares med stor respekt for stedets oprindelige arkitektur og identitet.

Der er et stort potentiale ved at sammentænke værkstedsbygningen og kapellet, som en fremtidig del af byparken med Ungdomskulturhuset, som nærmeste nabo. Man kan etablere et nyt samlingssted for bydelen samt skabe mulighed for at forstærke de nuværende initiativer og samarbejder.

Værkstedsbygningen og omgivelser kan indgå som et nyt aktiv for kultur, idræt og bevægelse. Særligt husets centrale rum kan danne ramme for aktiviteter som kampsport, dans, fægtning, teater, musik, sang og parkour.

Det nye tilbud vil understøtte og udbygge det allerede eksisterende ungdomskulturelle tilbud på [adresse]. Derudover er urbane sportsgrene som parkour, skate, streetbasket, hiphop allerede kendte aktører i det eksisterende miljø og unge fra oplandet søger ind til disse tilbud. Det er hensigten, at det i høj grad vil være de lokale brugere og beboere, som skal tage ejerskabet til stedet og indgå i udviklingen af husene og bydelen, forventeligt i samarbejde med interessenter i UKH og [adresse] samt repræsentanter fra Sport og Fritid. Det skal ske i samarbejde med det organiserede såvel som uorganiserede forenings- og kulturliv, så stedet også understøtter deres behov og aktiviteter.

Radikale Venstre ønsker, at der bliver afsat midler til køb og istandsættelse af værkstedsbygningen og kapellet samt midler til bygningsdrift og social drift.